АҞӘА, лаҵара 15 – Sputnik. Аԥснытәи ахәыҷқәа рыбжьара ашахматтә еиндаҭларақәа акыр аҭаххара рыманы иҟоуп, иҳәеит радио Sputnik аинтервиу азҭаз Аԥсны ашахмат азы Афедерациа апрезидент Константин Ҭыжәба, атурнир "Аквафон-open 2018" аихшьаалақәа мҩаԥго.
"Жәеизантәуп атурнир мҩаԥаагоижьҭеи. Аԥсназы ари рекордуп. Аԥхьатәи аиндаҭларақәа 60-70-ҩык рылахәызҭгьы, сынтәа 220-ҩык атурнир иалахәын", — иҳәоит иара.
Асеиԥш ашахмат хәмаррақәа рылаҵәара алзыршаз араионқәа зегьы рыҟны азыҟаҵаҩцәа ибзианы аус ахьыруоуп ҳәа азгәеиҭоит Ҭыжәба.
"Атренерцәа ишьахәны аус руеит. Аҟәатәи ашколқәа рҿы акәзар, ашахмат азы афакультативтә зыҟаҵаарқәа мҩаԥыргоит", — иҳәеит ашахмат азы Афедерациа апрезидент.
Ашахмат азы Аԥсны аҭагылазаашьа маншәалақәа аԥҵоуп иҳәеит Ҭыжәба. Атурнир "Аквафон-open 2018" далацәажәо Ҭыжәба иҳәеит аиҿкаара бзиа шамаз.
"Аԥхьаҵәҟьа ауадаҩрақәа ыҟан. Ҳара 160-ҩык ашахматистцәа ҳарзыԥшын, иааит 220-ҩык. Аиҭакрақәа ҟаҵатәхеит, аха нас зегь маншәаланы имҩаԥысит. Ҽааназы адырра раҳҭоит заа азыҳәақәа ҟазҵо шракәу атурнир иалахәхо", — иҳәеит Ҭыжәба. Атурнир иалахәыз ахәыҷқәа еиуеиԥшымыз ацәаныррақәа рызцәырнагеит. Иҟан аччаԥшьгьы, иҟан алаӷырӡгьы".
Жәларбжьаратәи ашахматтә турнир "Аквафон-open 2018" мҩаԥысит лаҵара 12 — 13 рзы.